《述古 其二》
明代·黎遂球

梦蝶枕髑髅，观鱼有至乐。涂龟曳其尾，犠牲任燔烙。

彭殇既可齐，鹏鴳应同适。把酒上濠梁，不见庄生迹。

人生百年间，与运为顺逆。存神蛰龙蛇，良玉瑑圭璧。

往来莫或知，出处无损益。曰予事驱驰，岩栖渺何择。

揆彼逍遥游，谁为腐鼠嚇。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。